TNP เดินหน้าขยายเพิ่ม 5 สาขา ดันรายได้ปี 63 โตตามเป้า 10%
TNP เดินหน้าขยายเพิ่ม 5 สาขา ดันรายได้ปี 63 โตตามเป้า 10%
18 พ.ค. 2563

นายธวัชชัย พุฒิพิริยะ กรรมการผู้จัดการ บริษัท ธนพิริยะ จำกัด (มหาชน) หรือ TNP เปิดเผยถึง ผลประกอบการไตรมาสแรกของปี 2563 บริษัทฯ มีรายได้จากการขายและการให้บริการจำนวน 547.60 ล้านบาท เพิ่มขึ้นจากงวดเดียวกันของปีก่อนจำนวน 96.65 ล้านบาท หรือคิดเป็น 21.43% เป็นผลมาจากการเพิ่มขึ้นของยอดขายจากสาขาเดิม 12.50% รวมถึงการเพิ่มขึ้นของยอดขายรวมจากการขยายสาขาของบริษัทฯ โดยในปี 2562 บริษัทฯ ได้ขยายสาขาจำนวน 4 สาขา
ทั้งนี้ บริษัทฯ มีกำไรขั้นต้น 87.34 ล้านบาท เพิ่มขึ้นจากปีก่อน 23.73 ล้านบาท หรือคิดเป็น 37.31% กำไรสุทธิ 31.56 ล้านบาท เพิ่มขึ้นจากงวดเดียวกันของปีก่อนจำนวน 15.64 ล้านบาท หรือคิดเป็น 98.26% โดยมีอัตรากำไรขั้นต้นเท่ากับ 15.95% เป็นผลมาจากการขยายสาขาเพิ่มขึ้น ซึ่งมีอัตรากำไรขั้นต้นที่สูงกว่ารายได้จากการขายส่ง และได้รับค่าสนับสนุนการขายจากผู้จำหน่าย ซึ่งเป็นผลมาจากการที่บริษัทฯ มีการเติบโตของยอดขายอย่างต่อเนื่อง และอัตรากำไรสุทธิที่ 5.73%
อีกทั้ง ผลกระทบจากการแพร่ระบาดของโรคโควิด-19 ในช่วงไตรมาส 1/2563 ซึ่งรัฐบาลมีการประกาศสถานการณ์ฉุกเฉินในเดือนมีนาคม 2563 ที่ผ่านมา ส่งผลให้ยอดขายในช่วงปลายเดือนมีนาคม 2563 สูงขึ้นจากการที่ผู้บริโภคซื้อสินค้าล่วงหน้าในช่วงเวลาดังกล่าว
สำหรับทิศทางการดำเนินงานของบริษัทฯ ยังสามารถเติบโตต่อเนื่อง แม้ภาพรวมเศรษฐกิจภายในประเทศจะได้รับผลกระทบในสถานการณ์การแพร่ระบาดของโควิด-19 แต่ร้านธนพิริยะอยู่ในกลุ่มร้านค้าปลีกที่ยังคงเปิดให้บริการ และลูกค้าหลักของบริษัทฯ ไม่ใช่กลุ่มนักท่องเที่ยว แต่เป็นกลุ่มลูกค้าในพื้นที่ ส่งผลให้ในช่วงที่ผ่านมามียอดขายเพิ่มขึ้น จากการซื้อสินค้าเพื่อใช้อุปโภคบริโภคของประชาชนในจำนวนที่มากกว่าปกติ ส่งผลให้โดยรวมแล้วของ TNP ยังคงมียอดขายเพิ่มขึ้นต่อเนื่อง
อย่างไรก็ตาม ในสถานการณ์ที่ประเทศกำลังเผชิญกับการแพร่ระบาดของไวรัสโควิด-19 ทางร้านธนพิริยะได้คำนึงถึงความปลอดภัยของลูกค้าและพนักงานประจำสาขาทุกสาขา โดยเรามีมาตรการเพิ่มจุดคัดกรองแก่ลูกค้าที่เข้ามาใช้บริการ พร้อมทั้งทำความสะอาดร้านค้า และอุปกรณ์ภายในร้านทั้งหมดด้วยน้ำยาฆ่าเชื้อ สร้างความมั่นใจให้ลูกค้าเข้ามาใช้บริการได้อย่างไร้กังวล
ด้านเภสัชกรหญิง อมร พุฒิพิริยะ รองกรรมการผู้จัดการ เปิดเผยว่า บริษัท ธนพิริยะ จำกัด (มหาชน) เผยถึงแผนการรับมือในช่วงการแพร่ระบาดของเชื้อไวรัสโควิด-19 บริษัทฯ จัดทำโปรโมชั่นสินค้าอุปโภคบริโภคอย่างต่อเนื่อง โดยคำนึงถึงความคุ้มค่า คุ้มราคา เพื่อช่วยบรรเทาความเดือดร้อนของผู้บริโภคที่ได้รับผลกระทบจากสถานการณ์ดังกล่าว และจะดำเนินการป้องกันเชื้อไวรัสโควิด-19 อย่างเต็มที่ เพื่อให้ได้รับผลกระทบน้อยที่สุด เคียงข้างสังคม และประชาชนในพื้นที่จังหวัดเชียงรายและในภาคเหนือ ให้ลูกค้ามั่นใจเมื่อเข้ามาจับจ่ายใช้สอยภายในร้านอย่างปลอดภัย
“สำหรับ TNP ในปี 2563 เราตั้งเป้าเปิดสาขาใหม่เพิ่มอีก 5 สาขาในปีนี้ ส่งผลให้ ณ สิ้นปี 63 มีสาขารวมกันทั้งสิ้น 33 สาขา จากสิ้นปี 2562 มี 28 สาขาครอบคลุม 3 จังหวัดภาคเหนือ ได้แก่ จังหวัดเชียงราย 23 สาขา จังหวัดพะเยา 4 สาขา และจังหวัดเชียงใหม่ 1 สาขา ล่าสุดได้ทำการเปิดสาขาแรกของปี 2563 แล้วที่ อ.ป่าแดด จ.เชียงราย นับเป็น “ร้านธนพิริยะ” สาขาที่ 29 ของบริษัทฯ” เภสัชกรหญิง อมร กล่าว